รับทวงหนี้หืดจับน้ำท่วมหยุดจ่าย
ธุรกิจตามหนี้ระส่ำปรับลดเป้าหมายลงจาก 5% คนชะลอจ่ายหนี้เก็บเงินสด
10 ต.ค. 2554

ธุรกิจตามหนี้ระส่ำปรับลดเป้าหมายลงจาก 5% คนชะลอจ่ายหนี้เก็บเงินสด 
นายประชา ชัยสุวรรณ กรรมการผู้จัดการ บริษัท เชฎฐ์คอลเลคชั่น แมนเนจเมนท์ และประธานชมรมผู้ติดตามหนี้ที่เป็นธรรม เปิดเผยว่า ขณะนี้ได้มีการปรับประมาณการอัตราการเติบโตการติดตามหนี้ลดลง จาก 20% เหลือ 15% เนื่องจากปัญหาน้ำท่วม ความไม่ชัดเจนนโยบายของรัฐบาล ทั้งมาตรการขึ้นเงินปริญญาตรี 1.5 หมื่นบาท ขึ้นค่าจ้างแรงงานวันละ 300 บาท 
ประกอบกับวิกฤตเศรษฐกิจโลกที่ลามมาถึงตลาดหุ้นที่ตกลงอย่างมาก ทำให้ลูกค้าไม่มั่นใจว่าสิ้นปีนี้จะได้รับโบนัส หรืออาจถูกปลดออกจากงาน ทำให้ลูกค้าจะต้องเก็บเงินสดไว้กับตัวก่อน และชะลอการใช้จ่ายออก และการชำระหนี้ทั้งก้อนออกไปก่อน 
“ในช่วงไตรมาสสุดท้ายของปีปกติจะมีอัตราการจ่ายชำระหนี้คืนสูงเนื่องจากลูกค้ามีเงินโบนัส หรือมีรายได้เพิ่ม แต่ปีนี้เกิดปัญหาสารพัด ทำให้ทุกอย่างชะลอไปทั้งหมด” นายประชา กล่าว 
นายประชา กล่าวว่า ในช่วงเกิดปัญหาน้ำท่วมไม่ส่งผลกระทบการติดตามหนี้มากนัก เนื่องจากกลุ่มลูกค้าส่วนใหญ่เป็นหนี้บัตรเครดิต สินเชื่อส่วนบุคคล ซึ่งจะเป็นพนักงานบริษัทกินเงินเดือน อยู่ในกรุงเทพฯ และหัวเมืองใหญ่ สำหรับน้ำท่วมในนิคมอุตสาหกรรมต่างๆ ยังไม่สามารถประเมินได้ว่ามีผลกระทบมากน้อยแค่ไหน